Man kry 8 jaar oor peuter met kragmeters | Netwerk24
Deur Cara-Lee Dorfling 06 Februarie 2020 11:54
’n Man wat met elektrisiteitsmeters gepeuter en gevolglik skade van R180 miljoen vir ’n Oos-Kaapse munisipaliteit veroorsaak het, is tot agt jaar tronkstraf gevonnis.
Die streekhof in Oos-Londen het Dinsdag vir Gerrit Jan Crowther (53) tronk toe gestuur nadat hy in Oktober op 11 aanklagte van bedrog skuldig bevind is, lui ’n verklaring van kapt. Anelisa Ngcakani, Valke-woordvoerder.
Gerrit Jan Crowther
Die Valke se eenheid vir ernstige georganiseerde misdaad het Crowther in Junie 2018 in die Strand vasgetrek, nadat hy vir bykans twee jaar sy bedrog voortgesit het.
Volgens die Valke het Crowther in 2016 en 2017 homself as ’n werknemer van Eskom en die Buffalo Stad-metro voorgedoen, waartydens hy voorgegee het om toestelle te installeer wat hy beweer elektrisiteitsverbruik verlaag.
Hy het die sogenaamde toestelle vir tussen R3 000 en R60 000 aan sakelui in die metro verkoop.
Maar volgens Ngcakani het Crowther in werklikheid geen toestel geïnstalleer nie, maar eerder met die elektrisiteitsmeters gepeuter.
Die metro het die saak by die Valke aangemeld nadat hulle die aansienlike daling van verskeie ondernemings se elektrisiteitsrekeninge opgelet het.
Meer oor: Oos-Londen | Munisipaliteit
Omseiling van meters: Midvaal tot 75% inkomste kwyt
Eskom waarsku verbruikers teen dié skelmstreek